b'\n_START_ARTICLE_\nIvan De\xc4\x8dko\n_START_SECTION_\n\xc5\xbdivljenje in delo\n_START_PARAGRAPH_\nPo kon\xc4\x8dani gimnaziji v Mariboru (1879) je v Gradcu diplomiral iz prava (1883) in prav tam 1887 tudi doktoriral. Kot odvetni\xc5\xa1ki pripravnik v Mariboru je bil od 1883-1885 urednik lista S\xc3\xbcdsteirische Post, ko se je preselil v Celje, kjer je 1891 odprl samostojno odvetni\xc5\xa1ko pisarno in tu deloval do smrti._NEWLINE_Med \xc5\xa1tudijem je bil dve leti predsednik Akademskega dru\xc5\xa1tva Triglav in v tem \xc4\x8dasu veliko dopisoval v razli\xc4\x8dne slovenske in nem\xc5\xa1ke \xc4\x8dasnike. Znano je njegovo priporo\xc4\x8dilo za izdajanje poljudnega lista za koro\xc5\xa1ke Slovence (Mir), ki je 1882 tudi pri\xc4\x8del izhajati. V letih, ko je bil urednik S\xc3\xbcdsteirische Post je bistveno vplival na slovensko politiko v \xc5\xa0tajerskem. V Celju se je z marljivim organizacijskim delom na politi\xc4\x8dnem, gospodarskem in kulturnem podro\xc4\x8dju povzpel do glavnega voditelja celjskih in spodnje\xc5\xa1tajerskih Slovencev, ki jih je do 1890 zastopal v de\xc5\xbeelnem zboru. Leta 1887 je dosegel prvi slovenski vpis v zemlji\xc5\xa1ko knjigo na \xc5\xa0tajerskem, 1890 vlo\xc5\xbeil prvo v sloven\xc5\xa1\xc4\x8dini izra\xc5\xbeeno interpelacijo v \xc5\xa1tajerskem de\xc5\xbeelnem zboru, 1892 pa izdal Zbirko zakonov, zadevajo\xc4\x8dih posle ob\xc4\x8dinskega podro\xc4\x8dja, s katero je olaj\xc5\xa1al \xc5\xbeupanom slovensko uradovanje._NEWLINE_Z M. Ver\xc5\xa1cem in M. Vo\xc5\xa1njakom je ustanovil Ju\xc5\xbeno\xc5\xa1tajersko hranilnico v Celju, pomagal pri celjskem Narodnem domu in nakupu Narodnega doma v Bre\xc5\xbeicah. V Celju je ustanovil trgovsko dru\xc5\xbebo Merkur, organiziral obrtni\xc5\xa1tvo in pomagal ustanoviti stavbno zadrugo Lastni dom (1891). Z njegovo pomo\xc4\x8djo se je ustanovil Dija\xc5\xa1ki dom, Zvezna tiskarna in Zadru\xc5\xbena zveza. Ivan De\xc4\x8dko je bil eden vodilnih slovenskih politikov v dobi sloga\xc5\xa1tva na \xc5\xa0tajerskem.'